b'\n_START_ARTICLE_\nLobis\n_START_PARAGRAPH_\nLobis \xe2\x80\x93 \xc5\xbeem\xc4\x97je u\xc5\xbekastos ar kitaip pasl\xc4\x97ptos materialin\xc4\x97s vertyb\xc4\x97s (kaip pinigai, juvelyriniai dirbiniai, brangakmeniai, brangieji metalai ir kt.), kuri\xc5\xb3 savininkas ne\xc5\xbeinomas, negali b\xc5\xabti rastas arba \xc4\xaf vertybes prarado teises._NEWLINE_Lobiai \xc5\xbeem\xc4\x97je gali i\xc5\xa1b\xc5\xabti nuo keli\xc5\xb3 t\xc5\xabkstan\xc4\x8di\xc5\xb3 iki keliolikos met\xc5\xb3. Asmenys lobi\xc5\xb3 ie\xc5\xa1ko tiek pavieniui, tiek ir burdamiesi \xc4\xaf grupes. Veikia \xc4\xafvair\xc5\xabs internetiniai forumai , kuriuose pateikiama informacija apie aptiktus antikvarinius daiktus bei archeologinius radinius.\n_START_SECTION_\nReglamentavimas Lietuvoje\n_START_PARAGRAPH_\nAptikus lob\xc4\xaf valstyb\xc4\x97s (savivaldyb\xc4\x97s) \xc5\xbeem\xc4\x97je, turi b\xc5\xabti prane\xc5\xa1ta Mokes\xc4\x8di\xc5\xb3 inspekcijai, kuri \xc4\xafvertina lob\xc4\xaf ir sura\xc5\xa1o turto apskaitos ir perdavimo akt\xc4\x85. Po to lobio rad\xc4\x97jas gauna 25\xc2\xa0% lobio vert\xc4\x97s atlyginim\xc4\x85. \xc4\xae j\xc4\xaf neturi teis\xc4\x97s \xc5\xbemon\xc4\x97s, kuriems toki\xc5\xb3 vertybi\xc5\xb3 paie\xc5\xa1ka yra j\xc5\xb3 tarnybini\xc5\xb3 pareig\xc5\xb3 vykdymas (pvz., archeologai)._NEWLINE_Jeigu lobis turi istorin\xc4\x99, kult\xc5\xabrin\xc4\x99 ar archeologin\xc4\x99 vert\xc4\x99, lobis perduodamas Kult\xc5\xabros ministerijos nurodytam (nacionaliniam) muziejui ar kitai kult\xc5\xabros \xc4\xafstaigai. Jeigu lobis tokios vert\xc4\x97s neturi, Valstybin\xc4\x97 mokes\xc4\x8di\xc5\xb3 inspekcija j\xc4\xaf parduoda bendra tvarka (kaip ir kit\xc4\x85 mokes\xc4\x8di\xc5\xb3 inspekcijai perduot\xc4\x85 turt\xc4\x85)._NEWLINE_Svetimoje \xc5\xbeem\xc4\x97je ar kitame svetimame daikte ie\xc5\xa1koti lobio be savininko sutikimo draud\xc5\xbeiama, o toks sutikimas turi b\xc5\xabti duotas ra\xc5\xa1ytine forma (CK 4.65). Da\xc5\xbeniausiai tokio sutikimo lobi\xc5\xb3 ie\xc5\xa1kotojai neturi, o v\xc4\x97liau to ne\xc4\xafmanoma nustatyti, kvalifikuoti bei \xc4\xafrodyti, kad padarytas teis\xc4\x97s pa\xc5\xbeeidimas. Teis\xc4\x97s pa\xc5\xbeeidimus meno ir kult\xc5\xabros vertybi\xc5\xb3 vagys\xc4\x8di\xc5\xb3 srityse tiria Lietuvos kriminalin\xc4\x97s policijos biuro (LKPB) specializuotas strukt\xc5\xabrinis padalinys \xe2\x80\x93 Kult\xc5\xabros ir meno vertybi\xc5\xb3 vagys\xc4\x8di\xc5\xb3 tyrim\xc5\xb3 poskyris. Lietuvos kriminalin\xc4\x97s policijos biuras apie pavogtas meno ar kult\xc5\xabros vertybes skelbia internetin\xc4\x97je duomen\xc5\xb3 baz\xc4\x97je \xe2\x80\x9ePavogtos meno vertyb\xc4\x97s\xe2\x80\x9c. \xc5\xa0ioje baz\xc4\x97je saugoma apie 716 \xc4\xafra\xc5\xa1\xc5\xb3 apie pavogtas (dingusias) meno ar kult\xc5\xabros vertybes (2008 m.). LKPB \xc5\xa1iais duomenimis kei\xc4\x8diasi su Interpolu .'